**ת'ורה ברץ'** (באנגלית: **Thora Birch**; נולדה ב-11 במרץ 1982) היא שחקנית קולנוע וטלוויזיה אמריקאית ממוצא יהודי. מועמדת פרס באפט"א על תפקידה בסרט "אמריקן ביוטי" (1999), מועמדת פרס גלובוס הזהב על תפקידה בסרט "העולם שבפנים" (2001) ומועמדת פרס אמי על תפקידה בסרט הטלוויזיה "הומלסית בהרוואד, סיפורה של ליז מורי" (2003)

ב-2022 ביימה ושיחקה בסרט המבוסס על פרשת הרצח של גבי פטיטו.

ביוגרפיה
--------

ברץ' נולדה בלוס אנג'לס, קליפורניה, בתם של שחקני הפורנו ג'ייק ברץ' (ממוצא גרמני-יהודי) ושל קרול קונורס (ממוצא סקנדינבי וקנדי-צרפתי), ששיחקו בסרט "גרון עמוק". יש לה אח צעיר יותר בשם קיאן בולט. היא נקראה על שמו של אל הרעם תור, מהמיתולוגיה הנורדית. הוריה של ברץ' משמשים בתור המנהלים האישיים שלה משהייתה בת 6.

קריירת משחק
-----------

הוריה של ברץ' דחפו אותה בילדותה לפרסום וסידרו לה בגיל ארבע מספר תפקידים בפרסומות.
הופיעה בטלוויזיה כשהייתה בת שש בסדרת הסיטקום "המעון של משפחת הרפר".
באותה עת הופיעה גם בקולנוע לצד ניל פטריק האריס בסרט הילדים "*Purple People Eater*" בתור הילדה מולי ג'ונסון.
התפקיד זיכה את ברץ' בפרס השחקנית הטובה ביותר מתחת לגיל תשע.

ב-1990 שיחקה בעיבוד הטלוויזיוני לסרטו של רון הווארד "הורים במשרה מלאה".
ברץ' התמודדה מול 4000 מועמדות ולבסוף זכתה בתפקיד הטומבויי בילי פייק בדרמה "גן עדן". לאחר מכן שיחקה בקומדיה "הוקוס פוקוס" בתור דני אחותו הקטנה של גיבור הסרט מקס דניסון (עמרי כץ), בדרמת ההישרדות "אבודים באלסקה" בתור ג'סי בארנס ובדרמת ההתבגרות בהפקתה של דמי מור "אז ועכשיו" בתור דמותה הצעירה של טינה "טיני" טירקל.

שיחקה בהפקה גדולה לראשונה ב-1992, "משחקים פטריוטיים" בדמותה של סאלי בתו של סוכן ה-CIA בגמלאות ג'ק ראיין (האריסון פורד), ברץ' הופיעה באותו תפקיד גם בסרט ההמשך "סכנה ברורה ומיידית", שזכה להצלחה גדולה יותר מקודמו.

ב-1994 שיחקה בקומדיה המצליחה "גנובה על הקוף" עם הרווי קייטל.

לאחר שלוש שנות הפסקה ממשחק חזרה ברץ' לתעשייה וקיבלה ביקורות נלהבות ומועמדות לפרס באפט"א לקולנוע על תפקידה בדרמה של סם מנדס "אמריקן ביוטי". בסרט גילמה את ג'יין ברנהם, תלמידת תיכון דיכאונית המשתתפת בקבוצת המעודדות של התיכון בו היא לומדת; ג'יין סולדת ומזלזלת באופן גלוי באביה איש הפרסום לסטר (קווין ספייסי). באחת הסצנות בסרט מופיעה ברץ' חשופת חזה למרות היותה בת 16 בלבד. הסצנה אושרה על ידי הוועדה לתעסוקת ילדים בקליפורניה, לאחר אישור הוריה של ברץ'. נציג הוועדה וההורים אף נכחו על סט הצילומים בעת צילום סצנה זו.

לאחר מכן שיחקה ברץ' בעיבוד הקולנועי למשחק התפקידים המפורסם "מבוכים ודרקונים" (משנת 2000) בתור הקיסרית הצעירה סבינה, ובמותחן האימה הפסיכולוגי "התהום" (משנת 2001) בתור ליז דאן.

בשנת 2001 שיחקה בתפקיד הראשי בדרמה הקומית "העולם שבפנים" בתור בוגרת התיכון המופנמת אניד, אשר לא מקובלת במיוחד בחברה וחולקת את שגרת חייה הביזאריים עם חברתה הטובה ביותר רבקה (סקרלט ג'והנסון) ועם אספן התקליטים הבודד סימור (סטיב בושמי). הופעה זו זיכתה את ברץ' במועמדות לפרס גלובוס הזהב לשחקנית הטובה ביותר בקומדיה/מוזיקלי.

בשנת 2003 הועמדה לפרס אמי על הופעתה בסרט הטלוויזיה "הומלסית בהרוואד, סיפורה של ליז מורי" ששודר בערוץ לייפ טיים.

בשנת 2008 שיחקה בסרט "רכבת האימה" בהפקתו של בועז דוידזון. בשנת 2009 השתתפה ברץ' בסרט האימה הפסיכולוגי "דדליין" לצד של בריטני מרפי, ובמותחן הפשע העצמאי "חורף של חלומות קפואים", שבו גילמה את הרוצחת הסדרתית ברברה הופמן.

בשנת 2019 הצטרפה לעונה העשירית של סדרת האימה ברשת AMC "המתים המהלכים", בתור ג'מה. בשנה זו שיחקה גם במותחן "מעל לכל חשד" לצד אמיליה קלארק.

ב-2022 ביימה את הסרט "סיפורה של גבי פטיטו" המבוסס על פרשת ההיעלמות והרצח של פטיטו. הסרט של לייףטיים בכיכובם של סקיילר סמואלס בתור פטיטו, ואוון הול בתור לונדרי. ברץ' גם משחקת בסרט בתור אמה של פטיטו.

חיים אישיים
-----------

ברץ' נישאה לסוכן השחקנים והפילנתרופ מייקל בנטון אדלר ב-21 בדצמבר 2018.

ברץ' היא פעילה פוליטית במפלגה הדמוקרטית והביעה את תמיכתה בנשיא ארצות הברית ברק אובמה לבחירות לנשיאות ארצות הברית 2012 ובמועמד הדמוקרטי ג'ו ביידן לבחירות לנשיאות ארצות הברית 2016.

פילמוגרפיה
----------

### קולנוע

| שנה | סרט | תפקיד | הערות |
| --- | --- | --- | --- |
| 1988 | *Purple People Eater* | מולי ג'ונסון |  |
| 1991 | גן עדן | בילי פייק |  |
| כל מה שאני רוצה לחג המולד | היילי אופ'אלון |  |
| 1992 | משחקים פטריוטיים | סאלי ריאן |  |
| 1993 | הוקוס פוקוס | דני דניסון |  |
| 1994 | גנובה על הקוף | אווה גרגורי |  |
| סכנה ברורה ומיידית | סאלי ריאן |  |
| 1995 | אז ועכשיו | טינה "טני" טרסל |  |
| 1996 | אבודים באלסקה | ג'סי בארנס |  |
| 1999 | אמריקן ביוטי | ג'יין ברנהאם |  |
| בכל מקום אחר | מארי | ללא קרדיט |
| 2000 | המעשנים | לינקולן רות' |  |
| מבוכים ודרקונים | סאבינה |  |
| 2001 | התהום | אליזבת' "ליז" דאן |  |
| העולם שבפנים | איניד |  |
| 2004 | סילבר סיטי | קארן קרוס |  |
| 2005 | *Slingshot* | אפריל |  |
| 2006 | פינות אפלות | סוזן המילטון / קארן קלארק |  |
| 2008 | רכבת האימה | אלכסנדרה "אלכס" רופר |  |
| 2009 | חורף של חלומות קפואים | ברברה הופמן |  |
| דדליין | לוסי וודס |  |
| 2012 | פטוניה | ויויאן פטוניה |  |
| 2018 | החיוך האטרוסקי | אמילי |  |
| התחרות | לורן |  |
| ענייני המדינה | קיילי |  |
| 2019 | האיש השחור האחרון בסן פרנסיסקו | בקה |  |
| *Kindred Spirits* | קלואי |  |
| מעל לכל חשד (אנ')‏ | ג'ולין |  |
| 2021 | *13 Minutes* | ג'ס |  |

### טלוויזיה

| שנה | סדרה | תפקיד | הערות |
| --- | --- | --- | --- |
| 1989-1988 | המעון של משפחת הרפר | מולי | תפקיד חוזר; 21 פרקים |
| 1989 | דוגי האוזר | מייגן | פרק: "Vinnie Video Vici" |
| 1990 | *Dark Avenger* | סוזן דונובן | סרט טלוויזיה |
| אנשים נשואים | אמילי | פרק: "To Live and Drive in New York" |
| 1991-1990 | הורים במשרה מלאה | טיילור בקהאם | תפקיד ראשי; 12 פרקים |
| 1991 | אמן | בריטני | פרק: "Nothing Says Lovin'..." |
| 1994 | מונטי | אן שרמן | פרק: "Here Comes the Son" |
| 1995 | בגבולות המסתורין | אגי טרוורס | פרק: "The Choice" |
| 1997 | הארץ המובטחת | אליסון רוהד'ס | פרק: "Running Scared" |
| מגע של מלאכים | ארין | פרק: "The Pact" |
| 1999 | *Night Ride Home* | קליאו | סרט טלוויזיה של CBS |
| 2002 | *Night Visions* | סוזן | פרק: "The Maze" |
| 2003 | הומלסית בהרוואד, סיפורה של ליז מורי | אליזבת "ליז" מורי | סרט טלוויזיה של Lifetime |
| 2005 | חיי כרובוט מתבגרת | וגה | דיבוב; פרק: "Escape from Cluster Prime" |
| 2010 | *The Pregnancy Pact* | סידני בלום | סרט טלוויזיה של Lifetime |
| 2015 | קולוני | מורגן | 2 פרקים |
| 2020-2019 | המתים המהלכים | ג'מה / מארי | 9 פרקים |
| 2022 | *The Gabby Petito Story* | ניקול שמידט | גם במאית
סרט טלוויזיה של Lifetime |

קישורים חיצוניים
----------------

ויקישיתוף מדיה וקבצים בנושא **ת'ורה ברץ'** בוויקישיתוף
* אתר האינטרנט הרשמי של ת'ורה ברץ'
* ת'ורה ברץ', ברשת החברתית אקס (טוויטר)

* ת'ורה ברץ', במסד הנתונים הקולנועיים IMDb (באנגלית)

* ת'ורה ברץ', באתר AllMovie (באנגלית)

* ת'ורה ברץ', במסד הנתונים הקולנועיים KinoPoisk (ברוסית)

הערות שוליים
------------

1. ↑  MOVIE ANSWER MAN ‏10 באוקטובר 1999; "A spokesperson for the Jinks/Cohen Company, the producers, says: "It is not illegal to have people under 18 nude or partially nude on film. The California Child Labor Board approved the scene, and its representative was on the set when it was filmed, as were Thora's parents."
2. ↑  Kate Erbland, With ‘The Gabby Petito Story,’ Thora Birch Finally Gets to Tell the Actors What to Do, IndieWire, ‏2022-09-30 (באנגלית אמריקאית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007605716405171
* BIBSYS: 2111979
* BNE: XX1307492
* BnF: cb140518068 (data)
* GND: 124738974
* ISNI: 0000 0001 1482 8421
* LCCN: no96019666
* NKC: xx0097005
* NLP: a0000001719355
* NTA: 124563392
* SNAC: w6cr6qkd
* SUDOC: 074631551
* VIAF: 161923487
* WorldCat: lccn-no96019666

 |